A faliújságon színes plakátok mutatták meg a globális célokat. A biológia, kémia és földrajz órákon a témahét kiemelt témakörei közül legtöbben a "13. Fellépés az éghajlatváltozás ellen témával foglalkoztak.
Dr. Molnár Marcell, KE egyetemi docense közel 150 diák és tanár előtt tartott előadást az aulában Fenntartható mezőgazdaság és élelmiszertermelés címmel.
Nagy sikert aratott a Te szedd! önkéntes mozgalom, melyhez csatlakozó osztályaink a tiszta és élhető Kaposvárért gyűjtötték a hulladékot. A 9.e és 10.b osztály látogatást tett a kaposvári Hulladékudvarban.
A Kaposvár-Somogy Megyei Tehetséggondozó Tanács tudatos vásárlói magatartás népszerűsítése érdekében hirdetett pályázatára készült, a Kaposvár Kincse védjegyprogram termékeinek vizsgálatáról szóló győztes pályamunkát a szerzők, Pintér Eliza és Berke Zsófia (9.a) több osztályban is ismertették.
A Víz világnapja alkalmából rendezett, akadályverseny jellegű vetélkedőn vettek részt a 7.a osztály tanulói, majd délután az országos ZöldOkos Kupa verseny megyei fordulóján vett részt a 7.a három csapata.
A pénteki nagyszünetben osztályok közötti Víz világnapi Kahoot! játék várta a diákságot, melyet a 10.b osztály nyert. Ezt követően kékbe öltözött diákok élőképet alkotva, vízcseppet formáltak.
A Kaposvári Hulladékkezelőnél jártunk
Meglátogathattuk március 20-án a Kaposvári Hulladékkezelőt a fenntarthatósági hét keretein belül.
Most bepillantást nyerhettünk abba, hogy mennyire nem figyelünk oda környezetünkre. Az a tény hökkentett meg minket, hogy rengeteg ember dolgozik ott, és válogatják nap mint nap Kaposvár és a környező 117 település hulladékát. Nagyon meglepő volt továbbá, hogy temérdek olyan szemét keletkezik, amit nem lehet újrahasznosítani, és ezekből hatalmas szemétdombok jönnek létre, amiket később megpróbálnak visszaadni a természetnek. Elég érdekesnek és hasznosnak találtuk a hulladékudvar ötletét, ahova bútorokat, zöldhulladékot és sok más dolgot szállíthatunk, ezáltal megelőzve azt, hogy ezek a természetben több helyen is felhalmozódjanak.
Köszönjük, hogy fényt vetettek több olyan dologra, amire ezentúl figyelünk majd. Sokunk számára tanulságos volt ez a kirándulás.
Kovács Anna Karina és Himics Szófia (9.e osztály tanulói)